钦定古今图书集成/方舆汇编/边裔典/第030卷 > 南齐
## 钦定古今图书集成/方舆汇编/边裔典/第030卷 > 南齐

### 高帝建元二年三月百济国遣使朝贡以其王牟都为镇东大将军

按：《南史高帝本纪》云云。

### 明帝建武二年百济王牟大表请除授沙法名等诏可并赐军号

按《南齐书明帝本纪》，不载。　按《百济本传》：“建武二年，
牟大遣使上表曰：‘臣自昔受封，世被朝荣，沗荷节钺，
克攘列辟。往姐瑾等，并蒙光除，臣庶咸泰。去庚午年，
猃狁勿悛举兵深逼，臣遣沙法名等领军逆讨，宵袭
霆击，匈梨张皇，崩若海荡，乘奔追斩，僵尸丹野。由是
摧其锐气，鲸暴韬凶。今邦宇谧静，实名等之略，寻其
功勋，宜在褒显。今假沙法名行征虏将军迈罗玉赞
首流为行安国将军、辟中王，解礼昆为行武威将军
弗中侯。木干那前有军功，又拔台舫为行广威将军、
面中侯，伏愿天恩特愍听除’。”又表曰：“臣所遣行龙骧
将军、乐浪太守兼长史臣慕遗、行建武将军、城阳太
守兼司马臣王茂、兼参军行振武将军、朝鲜太守臣
张塞、行、扬武将军陈明，在官忘私，惟公是务，见危授
命，蹈难弗顾。今任臣使，冒涉波险，尽其至诚，实宜进
爵，各假行署，伏愿圣朝特赐除正。”诏可，并赐军号。

### 和帝中兴元年百济芍加弑其君牟大子馀隆立芍加伏诛

按《南齐书》本纪、列传皆不载。　按《朝鲜史略》，“百济芍
加弑其君牟太子馀隆立。”〈齐中兴元年〉是为《武宁王》，讨《芍
加》，诛之。